b'\n_START_ARTICLE_\nStore Strandstr\xc3\xa6de\n_START_PARAGRAPH_\nStore Strandstr\xc3\xa6de er en gade i Indre By i K\xc3\xb8benhavn, hvor den g\xc3\xa5r fra hj\xc3\xb8rnet af Kongens Nytorv og Nyhavn til Sankt Ann\xc3\xa6 Plads._NEWLINE_Nordisk R\xc3\xa5d har til huse i nr. 18 med et kunstgalleri med nordisk kunst og kunstnere i stueetagen. P\xc3\xa5 hj\xc3\xb8rnet mellem Store Strandstr\xc3\xa6de og Lille Strandstr\xc3\xa6de er der en lille gr\xc3\xa6sd\xc3\xa6kket plads med statuen En neapolitansk fisker l\xc3\xa6rer sin s\xc3\xb8n at spille fl\xc3\xb8jte. Den blev udf\xc3\xb8rt af Otto Evens og er fra 1859.\n_START_SECTION_\nHistorie\n_START_PARAGRAPH_\nStore Strandstr\xc3\xa6de er den sidste rest af en smal vej langs kysten, der forbandt den middelalderlige \xc3\x98sterport med Sankt Ann\xc3\xa6 Bro, hvor toldboden blev bygget i 1628._NEWLINE_Jonas Collin boede i nr. 3 fra 1802 til 1838. Han var en prominent borger og en ledende st\xc3\xb8tte af kunsten under den danske guldalder s\xc3\xa5 vel som en n\xc3\xa6r ven og loyal st\xc3\xb8tte af H.C. Andersen. P\xc3\xa5 den tid var der et gammelt og noget medtaget hus p\xc3\xa5 stedet, der i midten af 1700-tallet havde huset den dav\xc3\xa6rende spanske ambassad\xc3\xb8r i Danmark, Bernardino de Rebolledo. Jonas Collin valgte angiveligt at flytte, da det regnede gennem loftet og ned p\xc3\xa5 bordet, mens Bertel Thorvaldsen var til stede. I 1839 flyttede Collin til Amaliegade og solgte senere ejendommen i Store Strandstr\xc3\xa6de til konditoren Christian Frederik Bredo Grandjean, der allerede drev et konditori fra en pavillon i g\xc3\xa5rden bag hovedbygningen._NEWLINE_Grandjean opf\xc3\xb8rte det nuv\xc3\xa6rende hus i 1853-1854 med hj\xc3\xa6lp fra arkitekten Christian Tyberg i en stil, der er typisk for mange af de senere empire-bygninger i Indre By. Den prim\xc3\xa6re facade vender mod Store Strandstr\xc3\xa6de, mens en lang mur adskiller en g\xc3\xa5rd fra Bredgade. Grandjean flyttede selv ind i huset og drev en restaurant og et konditori i de nedre etager. Det blev frekventeret af flere skuespillere og kunstnere, heriblandt H.C. Andersen der var en privat ven af Grandjean.'